Northern Exposure

**Život na sjeveru** (eng. **Northern Exposure**) je američka dramska televizijska serija, emitirana prvi put u Hrvatskoj u razdoblju od 1992. do 1995. godine, poslije reprizirana nekoliko puta.

## Autori
Naslov izvornika, "Northern Exposure", može se prevesti na nekoliko različitih načina: Pogled na sjever, Sjeverna strana, Izloženost sjeveru i sl. Glavni producenti su Joshua Brand i John Falsey, dok je tekstualni sadržaj oblikovao niz scenarista, među kojima su se isticali Andrew Schneider i Diane Frolov, David Chase (kasniji producent veoma uspjele serije *[[Sopranos]]*) i Bob Egan. Prvotno su autori (Brand i Falsey) došli na ideju da kreiraju seriju o nesretnom doktoru u močvarama Louisiane, okruženom aligatorima i čudnim potomcima francuskih došljaka, no ubrzo su shvatili da bi takav scenarij bio odveć pitom i romantičan, stoga priču sele u brutalnije krajeve Aljaske, među sobove i jelene. 
*Život na sjeveru* je imao 6 sezona, 110 epizoda, od kojih je zadnja emitirana u lipnju 1995. na američkoj televiziji CBS.
Prije nego su stvorili *Život na sjeveru*, autorski tandem Brand - Falsey primio je mnogobrojne nagrade za serije St. Elsewhere, Odletjet ću, A year in a life itd.

## Sadržaj i kulturne reference
Osnovni zaplet je vrlo jednostavan: neurotični njujorški liječnik Joel Fleischman, vezan ugovorom o financiranju studija koji je potpisao sa saveznom državom Aljaskom, mora poslije završetka školovanja "odraditi" 4 godine medicinske prakse, i to ne u nekom gradskom aljaškom središtu, nego u Cicelyju, maloj naseobini (oko 800 stanovnika) u planinskoj zabiti. Bogatstvo i složenost serije u kojoj se uspjelo spojilo više sastavnica učinilo ju je omiljenom, gotovo kultnom TV igranom serijom. Neke od značajki serije su humor, katkad satirički i zajedljiv, katkad samilostan; obilje referenci na američku i svjetsku kulturu, od trivijalne do "visoke" (od Prousta i Shakespearea do MacArthura i rock kulture); pristup koji je inkorporirao elemente iz suvremene književnosti magičnog realizma kao i fantazijsku zaigranost (u jednoj se epizodi kao lik pojavljuje Franz Kafka - u Cicelyju!); te, ponajviše, spiritualno-mudrosni odnos prema životu prožet svjetonazorom Junga i Campbella (pa i New Age figura poput Carlosa Castanede) - sve je to od *Života na sjeveru* učinilo jedinstveni hibrid. Glavni su tvorci serije pohađali kalifornijski institut Esalen, a i školovani su u klasičnoj književnosti, napose ruskoj. Time je serija dobila jedinstveni okus mudrosno-meditativnoga, fantazijski-nadrealnog, drastično-satiričnoga i toplo ljudskoga prikaza općeljudske sudbine, danog kroz optiku doživljaja u imaginarnom mjestašcu situiranom negdje u aljaščanskoj zabiti.

## Uloge
* Rob Morrow kao doktor Joel Fleischman (sezona 1-6)
* Janine Turner kao Mary Margaret "Maggie" O'Connell (sezona 1-6)
* Barry Corbin kao Maurice J. Minnifield (sezona 1-6)
* John Cullum kao Holling Gustav Vincoeur (sezona 1-6)
* Darren E. Burrows kao Ed Chigliak (sezona 1-6)
* Cynthia Geary kao Shelley Marie Tambo (sezona 1-6)
* John Corbett kao Christopher "Chris in the Morning" Danforth Stevens (sezona 1-6)
* Peg Phillips kao Ruth-Anne Miller (sezona 4-6; sezone 1-3 kao gost)
* Elaine Milles kao Marilyn Whirlwind (sezona 2-6; sezona 1 kao gost)
* Teri Polo kao Michelle Schowdowski Capra (sezona 6)
* Paul Provenza kao doktor Philip "Phil" Capra (sezona 6)

## Zanimljivosti
* gradić Roslyn u američkoj saveznoj državi Washington je "glumio" Cicely; tamo je snimljena velika većina od 110 epizoda

## Vanjske veze
* "Život na sjeveru" na IMDb-u
* Fan stranica